Menjar sa, ecològic i de qualitat per tothom

Els aliments biològics s'han convertit, pel seu preu, en un objecte de consum per gent amb doblers. Mentre, els pagesos (parlem de qualsevol pagès) es queixen del baix preu al que se'ls compra la producció alhora que els preus finals de venda són molt elevats.

Amb la intenció de rompre amb aquests dos inconvenients s'està duent a terme a Ciutat una iniciativa per apropar aquest tipus d'aliments a tothom. Per aconseguir-ho s'eviten els sobrepreus causats per intermediaris innecessaris amb una relació directa entre les persones que estan treballant la terra i les consumidores dels seus productes.

Ens definim com a cooperativa de consumidor*s de productes ecològics i el nostre nom és Agrohoritzontal.

Cal tenir clar que no som una tenda ni un negoci. Som un grup de gent que una vegada a la setmana ens trobem per a la distribució de verdura biològica produïda a Mallorca i productes alimentaris de comerç just. Tenim relació directa amb els pagesos i com a requisit per a la pertinença al grup ens hem fixat la responsabilitat.

La gent que forma part de la cooperativa és la que de forma rotativa s'encarrega de les diferents feines a fer: contacte amb els pagesos, torns... Cada primer divendres de mes feim una reunió d'assistència obligatòria per tal d'organitzar-nos i poder fer noves propostes.

La distribució setmanal consta d'una senalla de verdures de temporada que estarà més o menys plena segons allò que produeixi la terra. També es pot completar la senalla encomanant altres productes que no es produeixen en una quantitat suficient per tothom.

Els productes de comerç just inclouen cafè, té, cacau, cereals, xocolata i aliments elaborats entre altres. La comanda serà mensual sent responsabilitat de cadascú el programar-se per les seves necessitats.

Són moltes les raons per començar a consumir aliments ecològics:

Els adobs químics i pesticides estan contaminant les aigües i les terres de conreu. També contaminen el teu cos.

L'agricultura convencional és una gran malbaratadora d'energia i segueix la lògica capitalista del màxim benefici.

L'agricultura biològica està exempta d'organismes modificats genèticament i en el futur probablement serà la seva única alternativa segura.

Amb la nostra iniciativa comencem a canviar individualisme i anonimat per solidaritat comunitària; economia global per economia local; recuperem la relació amb els aliments que la natura ens dóna cada temporada i intercanviem coneixements sobre com cuinar-los.

Si necessites més informació, si vols participar o per qualsevol altra cosa, ens pots trobar els divendres, entre les 19 i les 21 h. , al local de la CNT al número 9, 2n del carrer del Palau Reial de Ciutat.

Michel Mitoulis

2005-04-21T22:32:58

Michel Mitoulis